Morarame toiro tynyhse ise ro Oseahmatoh Paxikoa poko ehtohme.
Morarame toytotoh poko tuaro Jezu kynexine,
sero nono rumekary poko tyya.
Tumy a toytotoh poko tõsenetupuhse.
Moino ro typoetory pyno Jezu kynexine.
Toto pyno exikehpyra kynexine,
toorikyry ponãmero.
Morarame kokonie pukuro tõtuhse Jezu typoetory tõ maro.
Morarame joroko tamuru nymenekahpyry Juta kynexine,
Ximão Ixikariote mũkuru.
Jezu ewokaneme tymenekase joroko tamuru a.
Ritonõpo a tyjamitunuru tokarose Tumũkuru a emero porehme.
Moro waro Jezu kynexine.
Toehtopõpyry Ritonõpo poe waro roropa kynexine.
Eya toytotoh ropa waro roropa kynexine.
Morarame Jezu kynowõne ropa tõtuhkehxĩpo.
Mame tupõ touse ropa ahtao kynosekunazõtone ropa tuaja ke.
Mame eya tuna tarykase ahtao paxiha aka,
typoetory tõ pupuru tukurikase eya.
Tuaja ke tykorokase ropa eya.
Mame Ximão Peturu a Jezu toytose ahtao,
ynara tykase Peturu eya:
— Upupuru kurikãko hma?
tykase eya.
Ynara tykase Jezu eya:
— Ynyriry onenetupuhpyra ro matose.
Yrome imeĩpo zuaro exĩko matose,
tykase ynororo eya.
— Upupuru kurikary se pyra ase oya,
yna esẽme oexiryke,
tykase Peturu eya.
— Yrome opupuru onukurikara jahtao,
ypoetoryme pyra mase,
tykase Jezu eya.
Ynara tykase Peturu:
— Upupuru rokẽ kara ikurikako jemary roropa,
jupuhpyry roropa,
ikurikako emero,
tykase Peturu eya.
Ynara tykase Jezu eya:
— Aepytyã sã oexirykõke õkokõ mã kure.
Morara exiryke õkokõ kurikary se pyra ase.
Opupurukõ rokẽ kurikãko ase.
Amarokõ emero aepytyã samo.
Toiro mose rokẽ tyyrypyry onurumekara tokurehse nase.
Epypỹ saaro nase,
tykase Jezu eya xine.
Towokane waro toexiryke morara tykase Jezu:
“Aepytyã sã matose.
Toiro mose tyyrypyry onurumekara tokurehse nase.
Epypỹ saaro nase,”
tykase Jezu eya xine.
Morarame toto pupuru tukurikakehse ahtao tyya,
tupõ tamuruse ropa eya.
Meza pona typorohse ropa.
Ynara tykase ynororo typoetory tomo a:
— Menetupuhtou ynyrihpyry poko?
Tuisa,
ãko matose.
Amorepatono ãko roropa matose ypoko.
Zae ro matose,
oesẽkõme jexiryke,
Ãmorepanekõme roropa jexiryke.
Yrome anamotokõme sã opupurukõ ukurikano.
Ysã ehtoko.
Imehnõ pyno ehtoko.
Imehnõ akorehmatoko roropa.
Moro yrino onenerykõme.
Morara exiryke moro ipoenohtoko.
Ymotye pyra matose,
ypoetoryme oexirykõke.
Oesẽkõme ase yrome opupurukõ ukurikano,
ysã imehnõ akorehmatohme oya xine.
Morara ahtao tãkye exĩko matose moro poenopyryhtao oya xine.